**De vorbă cu tine**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți râd trandafirii-n fereastră,

iar Soarele-ți mângâie părul,

o pasăre cântă, măiastră,

iar tu … vrei să știi adevărul.

Căci, ziua trecută,-ndoiala,

hoțește în gând strecurată,

ți-a pus la-ncercare morala

și tot ce-ai crezut, dintr-odată.

Citești cu speranța că, poate,

în carte va fi o dovadă

ce răul din suflet îți scoate

și lasă ce-i bun să acceadă.

Privești printre rânduri cu teamă,

încrederea ți-e clătinată,

dar sufletul, iată, te cheamă,

căci inima ta e curată,

Și-acolo, de vorbă cu tine,

vei ști să găsești mângâiere

și nu în ce-a scris oarecine;

credința e-n el și nu piere.